เลขาธิการ กพฐ. สั่งการให้ ผอ.พิจารณาตามความเหมาะสมในกรณีที่ได้รับผลกระทบจากสถานการณ์ฝุ่น pm 2.5
เลขาธิการ กพฐ.สั่งการให้ ผอ.พิจารณาตามความเหมาะสมในกรณีที่ได้รับผลกระทบจากสถานการณ์ฝุ่น pm 2.5 หากมีผลกระทบต่อนักเรียนให้หยุดการเรียนการสอนได้ทันทีนายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ตามที่ได้เกิดสถานการณ์ผลกระทบจากฝุ่น PM 2.5 ในพื้นที่กรุงเทพมหานครและปริมณฑล จึงได้สั่งการให้ผู้อำนวยการเขตพื้นที่การศึกษาและผู้อำนวยการโรงเรียนพิจารณาตามสภาพของสถานการณ์ของฝุ่น ณ จุดที่ตั้งของโรงเรียน ว่าจะต้องมีความจำเป็นในการสั่งหยุดการเรียนการสอนในวันที่ 4 ก.พ.นี้หรือไม่ พร้อมเน้นย้ำให้พิจารณาผลกระทบที่จะเป็นอันตรายต่อสุขภาพของนักเรียนเป็นสำคัญ กรณีที่มีความจำเป็นจะต้องปิดเรียนต่อเนื่อง ขอให้สถานศึกษาแนะนำให้นักเรียนได้เรียนผ่านระบบการเรียนการสอนทางไกล DLTV ที่มูลนิธิการศึกษาทางไกลผ่านดาวเทียมในพระบรมราชูปถัมภ์ ได้จัดส่งสัญญานทั้งทางระบบโทรทัศน์และ Internet หรือเสนอแนะให้ทบทวนความรู้จากแอปพลิเคชัน ติวฟรี.คอมหรือจัดสอนสดผ่านช่องทางสื่อสารทางอินเทอร์เน็ต หรือวิธีการอื่นที่เหมาะสม ทั้งนี้หากสถานศึกษาใดต้องการสนับสนุนหน้ากากป้องกันฝุ่นพิษให้นักเรียนกลุ่มเสี่ยง หรือนักเรียนที่ผู้ปกครองไม่มีความพร้อมในการจัดหาให้ สำนักงานคณะกรรมการการศึกษาขั้นพื้นฐาน (สพฐ.) ยินดีสนับสนุนอย่างเต็มที่